Tartalom

[1.) Egészséget nem veszélyeztető és biztonságos munkavégzés követelményeinek megfelelő foglalkoztatás 1](#_Toc40703269)

[2.) SARS-koronavírus fertőzött beteg 3](#_Toc40703270)

[3.) Szigorított járványügyi megfigyelés (zárlat) 3](#_Toc40703271)

[4.) Járványügyi megfigyelés tartama alatt a foglalkozás gyakorlásában való korlátozás 4](#_Toc40703272)

[5.) Foglalkoztathatósági szakvélemény hiánya 4](#_Toc40703273)

[6.) Kiskorú gyermek otthoni felügyelete 5](#_Toc40703274)

[7.) GINOP-6.1.1 képzésben résztvevő közfoglalkoztatottak 5](#_Toc40703275)

[8.) Közfoglalkoztatottak otthoni munkavégzése 6](#_Toc40703276)

[9.) A szociális hozzájárulási adó 7](#_Toc40703277)

[10.) Jelenléti ív vezetése 7](#_Toc40703278)

[11.) Fizetés nélküli szabadságon lévő közfoglalkoztatott egészségügyi szolgáltatási járuléka 7](#_Toc40703279)

[12.) Szociális szövetkezetek termékértékesítése 8](#_Toc40703280)

[13.) Munkaerőpiaci intézkedések eltérő alkalmazása 8](#_Toc40703281)

A közfoglalkoztatási jogviszonyra vonatkozó szabályok a veszélyhelyzet idején

(Aktualizálva 2020. május 18-án)

A Kormány a veszélyhelyzet kihirdetéséről szóló 40/2020. (III. 11.) Korm. rendelettel az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki 2020. március 11-én 15 órától.

A koronavírus elleni védekezésről szóló 2020. évi XII. törvény 3. § (1) bekezdése szerint az Országgyűlés az Alaptörvény 53. cikk (3) bekezdése alapján felhatalmazza a Kormányt, hogy a veszélyhelyzetben az Alaptörvény 53. cikk (1) és (2) bekezdése szerinti kormányrendeletek hatályát a veszélyhelyzet megszűnéséig meghosszabbítsa.

**A veszélyhelyzettel kapcsolatban az alábbi, a közfoglalkoztatási jogviszonyt érintő tájékoztatást adom:**

1. Egészséget nem veszélyeztető és biztonságos munkavégzés követelményeinek megfelelő foglalkoztatás

A Munka törvénykönyvéről szóló 2012. évi I. törvény (a továbbiakban: Mt.) 51. § (4) bekezdése szerint a munkáltató biztosítja az egészséget nem veszélyeztető és biztonságos munkavégzés követelményeit. (Az Mt. 54. § (2) bekezdése szerint a munkavállaló egyébként maga is jogosult megtagadni az olyan munkáltatói utasítást, amelynek végrehajtása a munkavállaló életét, testi épségét vagy egészségét közvetlenül és súlyosan veszélyeztetné.)

**Amennyiben a munkáltató nem tudja biztosítani az egészséget nem veszélyeztető és biztonságos munkavégzés követelményeit** és a munkáltató nem tud más feladatot biztosítani, **akkor az állásidő szabályait kell alkalmazni.**

Ugyanezek a szabályok alkalmazandóak a közfoglalkoztatási jogviszonyban is, hiszen a közfoglalkoztatásról és a közfoglalkoztatáshoz kapcsolódó, valamint egyéb törvények módosításáról szóló 2011. évi CVI. törvénynek (a továbbiakban: Kftv.) az Mt. a háttérszabálya, azzal az eltéréssel, hogy az állásidő tekintetében nem az Mt. 146. § (1) bekezdése, hanem a Kftv. 2. § (4f) bekezdése az irányadó[[1]](#footnote-1).

**Szóba jöhet lehetőségként az Mt. 53. §-a szerinti munkaszerződéstől eltérő foglalkoztatás** (átmeneti időre eltérő munkakörben vagy munkavégzési helyen történő foglalkoztatás) is. A Kftv. 2. § (6) bekezdése szerint a közfoglalkoztatási jogviszonyban is alkalmazható az Mt. 53. §-a az egészséget fenyegető közvetlen és súlyos veszély megelőzése érdekében. **A munkaszerződéstől eltérő foglalkoztatást előzetesen engedélyeztetnie kell a közfoglalkoztatónak a támogatást nyújtó kormányhivatallal/járási hivatallal.** A közfoglalkoztatás céljával ellentétes munkaszerződéstől eltérő foglalkoztatás esetén a kormányhivatal/járási hivatal nem járul hozzá a munkaszerződéstől eltérő foglalkoztatáshoz.

A veszélyhelyzet idejére elegendő a járási hivatal írásbeli engedélye a hatósági szerződés mellékletét képező kérelemben szereplő munkatervtől való eltéréshez.

A rugalmasabb foglalkoztatásra lehetőség még az Mt. 93. § (1) bekezdése szerinti **munkaidő-keretben történő foglalkoztatás.** Ugyanezen rendelkezés (4) bekezdése szerint a munkaidőkeret kezdő és befejező időpontját írásban meg kell határozni és közzé kell tenni. Az Mt. 94. § (1) bekezdése alapján a munkaidőkeret tartama legfeljebb négy hónap vagy tizenhat hét. A koronavírus világjárvány nemzetgazdaságot érintő hatásának enyhítése érdekében szükséges azonnali intézkedésekről szóló 47/2020. (III. 18.) Korm. rendelet munkajogi szabályainak a Gazdaságvédelmi Akcióterv keretében történő kiegészítéséről szóló 104/2020. (IV. 10.) Korm. rendelet 1.§ (1) bekezdése szerint az Mt.-t azzal az eltéréssel kell alkalmazni, hogy a munkáltató legfeljebb huszonnégy havi munkaidőkeretet elrendelhet. Amennyiben a napi munkakezdés és befejezés a közfoglalkoztatási szerződésben rögzítésre került, akkor annak módosítása is szükséges, ha az Mt. munkaidőkeretre vonatkozó szabályait szeretnék alkalmazni.

**További lehetőség, hogy** – a munkavállaló keresetének csökkenését vagy kiesését elkerülendő – **a munkavállaló szabadságának terhére maradjon otthon.** A közfoglalkoztató a Kftv. 2. § (7) bekezdése alapján a szabadságot időarányosan, a jogviszony első 3 hónapjában is kiadhatja. A szabadság kezdetét megelőző 15 napon belül közölt szabadság a közfoglalkoztatott hozzájárulásával adható ki.

A koronavírus világjárvány nemzetgazdaságot érintő hatásának enyhítése érdekében szükséges azonnali intézkedésekről szóló 47/2020. (III. 18.) Korm. rendelet 6. § (2) bekezdés *c)* pontja értelmében az Mt.-t a veszélyhelyzet megszűnését követő harminc napig azzal az eltéréssel kell alkalmazni, hogy a munkáltató a munkavállaló egészségi állapotának ellenőrzése érdekében a szükséges és indokolt intézkedéseket megteheti. A Korm.rendelet 6. § (2) bekezdés a) pontja alapján pedig a munkáltató a közölt munkaidő-beosztást az Mt. 97. § (5) bekezdése szerinti közlési szabályoktól eltérően is módosíthatja. A Kftv. jelenleg hatályos szabályai alapján az Mt. munkaidő beosztásra vonatkozó 50. alcímének rendelkezéseit azzal az eltéréssel kell alkalmazni, hogy közfoglalkoztatási jogviszonyban kötetlen munkarend nem alkalmazható. Azaz a közfoglalkoztató ezt a korlátozást figyelembe véve módosíthatja veszélyhelyzetben a közölt munkaidő-beosztást az Mt. 97. § (5) bekezdése szerinti közlési szabályoktól eltérően.

1. SARS-koronavírus fertőzött beteg

A súlyos acut légúti tünetegyüttes (SARS-koronavírus) a fertőző betegségek és járványok megelőzése érdekében szükséges járványügyi intézkedésekről szóló 18/1998. (VI. 3.) NM rendelet (a továbbiakban: 18/1998. (VI. 3.) NM rendelet) mellékletében is szereplő fertőző betegség.

A 18/1998. (VI. 3.) NM rendelet szerint a SARS-koronavírussal fertőzött beteg elkülönítése kötelező (a kijelölt fekvőbeteg osztályon, illetve a Dél-Pesti Centrumkórházban). A járványügyi elkülönítés szabályait az egészségügyről szóló 1997. évi CLIV. törvény (a továbbiakban: Eütv.) 63-64. §-a és a 18/1998. (VI. 3.) NM rendelet 28. §-a tartalmazza.

**Az elkülönített személy betegség miatt keresőképtelennek minősül, így** az Mt. 126. §-a, illetve közfoglalkoztatás esetén a Kftv. 2. § (4c) bekezdése alapján **jogosult betegszabadságot igénybe venni.** **A betegszabadság éves mértékét meghaladó keresőképtelenség esetén** a kötelező egészségbiztosítás ellátásairól szóló 1997. évi LXXXIII. törvény (a továbbiakban: Ebtv.) 43. §-a alapján **táppénzre jogosult** az, aki a biztosítás fennállása alatt keresőképtelenné válik, és egészségbiztosítási járulék fizetésére kötelezett. (Az Ebtv. 44. § *a)* pontja szerint keresőképtelen – többek között az –, aki betegsége miatt munkáját nem tudja ellátni.)

1. Szigorított járványügyi megfigyelés (zárlat)

Eltérő szabályok vonatkoznak arra, aki SARS-koronavírussal nem fertőzött, de szigorított járványügyi megfigyelését (zárlatát) elrendelték.

A 18/1998. (VI. 3.) NM rendelet 1. számú melléklete szerint azon személyt, aki olyan beteggel, annak légúti váladékával került szoros kontaktusba, aki az esetdefiníció szerint gyanúsíthatóan, valószínűsíthetően vagy igazoltan e súlyos légúti tünetegyüttesben szenved, a beteggel történt utolsó kontaktustól számított 10 napra járványügyi megfigyelés alá kell helyezni. Ezen időszak alatt otthonában kell tartózkodnia, lázát naponta kell mérnie, és jeleznie kell kezelőorvosának, ha egészségi állapotában bármilyen változás áll be.

A szigorított járványügyi megfigyelés (zárlat) szabályait az Eütv. 65-67. §-a és a 18/1998. (VI. 3.) NM rendelet 29. §-a tartalmazza.

A 41/2020. (III. 11.) Korm. rendelet 3. § (1) bekezdés *b)* és *c)* pontjai az Olasz Köztársaság, a Kínai Népköztársaság, a Koreai Köztársaság, Izrael Állam és az Iráni Iszlám Köztársaság területéről érkező magyar állampolgárok esetében külön is kimondják, hogy akiknél az egészségügyi vizsgálat COVID-19 fertőzés gyanúját állapítja meg, a kijelölt karanténban kerülnek elhelyezésre, valamint akiknél az egészségügyi vizsgálat során COVID-19 fertőzés gyanúja nem merül fel, kötelesek 14 napra lakóhelyükön vagy tartózkodási helyükön otthoni járványügyi megfigyelésnek magukat alávetni (a továbbiakban: hatósági házi karantén).

**Ezekben az esetekben** tehát **betegség miatti keresőképtelenségről nem beszélhetünk, ezért a betegszabadság szabályai sem alkalmazhatóak, azonban** az Ebtv. 44. § *g)* pontja szerinti **keresőképtelenség megállapítható**. (Keresőképtelen, aki járványügyi zárlat miatt munkahelyén megjelenni nem tud.) Az Ebtv. 43. § (1) bekezdése alapján **ebben az esetben is táppénzre lehet jogosult a járványügyi megfigyelés és zárlat hatálya alá vont munkavállaló.**

1. Járványügyi megfigyelés tartama alatt a foglalkozás gyakorlásában való korlátozás

**A** (nem szigorított) **járványügyi megfigyelés alá helyezett személy a megfigyelés tartama alatt foglalkozása gyakorlásában**, kapcsolattartási jogában és mozgási szabadságában **korlátozható**.

A foglalkozása gyakorlásában korlátozott munkavállalót **a korábban említettek szerint munkaszerződéstől eltérő munkakörben is lehet foglalkoztatni, ennek hiányában** az Ebtv. 43. § (1) bekezdése szerint **táppénz jár.** (Az Ebtv. 44. § *g)* pontja szerint keresőképtelennek minősül, akit közegészségügyi okból foglalkozásától eltiltanak és más beosztást nem kap.)

**Mind a szigorított járványügyi megfigyelés (zárlat), mind a járványügyi megfigyelés tartama alatti foglalkozás gyakorlásában való korlátozás esetén az Mt. 55. § (1) bekezdés *i)* pontja (hatóság felhívása) alapján kell mentesíteni a munkavállalót a munkavégzési kötelezettsége alól.** (Az Mt. 146. § (3) bekezdés *c)* pontja alapján a munkáltatótól nem illeti meg díjazás a munkavállalót.)

A járványügyi megfigyelés tényét az érintett személy a járványügyi megfigyelést elrendelő hatósági döntéssel igazolhatja. (Amennyiben a technikai feltételek adottak, akkor beszkennelve vagy lefotózva és e-mail-ben megküldve, amennyiben ez nem lehetséges, akkor távbeszélőn tájékoztatva a munkáltatót azzal, hogy a keresőképtelenség megszűnését követően írásban is benyújtja a hatósági döntést.)

1. Foglalkoztathatósági szakvélemény hiánya

A járványügyi helyzetre tekintettel egyes foglalkozás-egészségügyi orvosok nem tudják vállalni a közfoglalkoztatásba vonni kívánt álláskeresők foglalkoztathatóságának szakvéleményezését.

A munkavédelemről szóló 1993. évi XCIII. törvény szerint a munkavállaló csak olyan munkára és akkor alkalmazható, ha a munkára – külön jogszabályokban meghatározottak szerint – alkalmasnak bizonyult. A munkára való alkalmasságról külön jogszabályban meghatározott orvosi vizsgálat alapján kell dönteni. A közfoglalkoztatottak esetében a munkaköri, szakmai illetve személyi higiénés alkalmasság orvosi vizsgálatáról és véleményezéséről szóló 33/1998 (VI.24.) NM rendelet (a továbbiakban: 33/1998 (VI.24.) NM rendelet) szerint a foglalkoztathatóság szakvéleményezésének kell megelőznie a munkába állást, **ezért érvényes foglalkoztathatósági szakvélemény nélkül nem lehet az álláskeresőket közfoglalkoztatásba vonni.**

A Nemzeti Népegészségügyi Központtól kért állásfoglalás alapján amennyiben az álláskereső/közfoglalkoztatott foglalkoztathatósági szakvéleményének érvényessége a veszélyhelyzet idején jár le, annak érvényessége a veszélyhelyzet megszűnését követő 15. napig meghosszabbodik.

1. Kiskorú gyermek otthoni felügyelete

A koronavírus miatt a köznevelési és szakképzési intézményekben új munkarend bevezetéséről szóló 1102/2020. (III. 14.) Korm. határozat valamennyi köznevelési és szakképző intézmény esetében elrendelte a nevelés-oktatás tantermen kívüli, digitális megszervezését. A tankerületi központok, ill. a területileg illetékes szakképzési centrumok a szülők igényei alapján megszervezik a gyermekek, tanulók napközbeni kiscsoportos felügyeletét.

Az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet során teendő intézkedésekről (II.) szóló 45/2020. (III. 14.) Korm. rendelet felhatalmazza a bölcsődei ellátást végző intézmény, valamint az óvoda elhelyezkedése szerinti települési önkormányzat polgármesterét a bölcsődei és az óvodai ellátást végző intézmények esetében a rendkívüli szünet elrendelésére.

**Azon szülőknek, akik** a fentiek miatt **otthon maradnak kiskorú gyermekükkel, szabadságot kell kivenniük, ill. kérhetik** az Mt. 55. § (1) bekezdés *j)* pontja szerinti és díjazás nélküli **mentesülést a munkavégzési kötelezettség alól.** (A munkavállaló mentesül rendelkezésre állási és munkavégzési kötelezettségének teljesítése alól a különös méltánylást érdemlő személyi, családi vagy elháríthatatlan ok miatt indokolt távollét tartamára.)

A szülőnek nem kell igazolnia, hogy más módon nem tudja megoldani a kiskorú gyermekének a felügyeletét, erről elegendő nyilatkoznia a munkáltató felé.

Ha a településen óvodai vagy bölcsődei ellátást nyújtó szolgáltató, intézmény működik, és a települési önkormányzat polgármestere, illetve a fővárosban a fővárosi kerületi polgármester a veszélyhelyzet kihirdetéséről szóló 40/2020. (III. 11.) Korm. rendelet szerinti veszélyhelyzettel kapcsolatban rendkívüli szünetet rendelt el, a rendkívüli szünet idejére a polgármester köteles megszervezni a bölcsődés és óvodás korú gyermekek napközbeni felügyeletét. Az ügyeletet azon, fertőző betegségben nem szenvedő gyermekek számára kell biztosítani, akiknek szülője vagy más törvényes képviselője – munkavégzés vagy más ok miatt – ezt igényli. Az ügyelet iránti igény benyújtása alaki feltételhez nem köthető, így különösen elektronikus levélben vagy telefonos értesítés útján is benyújtható. A szülő írásban nyilatkozik arról, hogy a gyermek nem szenved fertőző betegségben. Az ügyeletet a szülő által igényelt időszakban, de legfeljebb munkanapokon 6 és 18 óra között kell biztosítani.[[2]](#footnote-2)

1. GINOP-6.1.1 képzésben résztvevő közfoglalkoztatottak

A Kftv. 1. § (2b) bekezdése szerint közfoglalkoztatási jogviszonynak minősül, ha közfoglalkoztatási program keretében a közfoglalkoztatott a munkaerő-piaci alkalmazkodását, munkához jutását szolgáló képzésben vesz részt.

**A képzés járványügyi okokból történő esetleges felfüggesztése esetén a közfoglalkoztatott a képzésen való részvételével már nem tud eleget tenni munkavégzési kötelezettségének, illetve a közfoglalkoztatót is foglalkoztatási kötelezettség terheli.** Amennyiben a közfoglalkoztató a közfoglalkoztatási szerződésben megjelölt munkakörben és munkavégzési helyen munkát tud biztosítani, akkor **a képzés felfüggesztésének ideje alatt ebben kell dolgoznia a közfoglalkoztatottnak.** **Amennyiben a közfoglalkoztató nem tud eleget tenni foglalkoztatási kötelezettségének, akkor az 1.) pontban leírtak szerint kell eljárni.[[3]](#footnote-3)** A veszélyhelyzet időtartama alatt a képzést és a modulzáró vizsgát kizárólag távolléti oktatásban, távoktatás formájában vagy digitális képzésként szervezhető meg abban az esetben is, ha azt jogszabály, támogatói okirat, támogatási szerződés, felnőttképzési szerződés vagy képzési program egyébként nem teszi lehetővé. Ha jogszabály, támogatói okirat, támogatási szerződés, felnőttképzési szerződés vagy képzési program a képzés vagy a modulzáró vizsga az előbb meghatározott valamelyik formáját lehetővé teszi, a képzés, illetve a modulzáró vizsga kizárólag akként szervezhető meg. Az előbb meghatározott módon sem szervezhető meg a képzés, ha a képzéssel megszerzett szakképzettség, illetve szakképesítés gyakorlásához szükséges kompetencia megszerzése kizárólag személyes jelenlétet igénylő képzéssel sajátítható el, különösen ha a szakképzettség, illetve szakképesítés gyakorlása az emberi élet és egészség tekintetében visszafordíthatatlan károsodáshoz vezethet. Az ilyen képzések körét a felnőttképzési államigazgatási szerv a honlapján közleményben teszi közzé.[[4]](#footnote-4)

Ugyanígy kell eljárni, ha a közfoglalkoztatási jogviszony létrejöttét követően a képzés el sem kezdődik.

Amennyiben a határozott idejű közfoglalkoztatási jogviszony a képzés felfüggesztése alatt megszűnik, akkor a képzés újraindításakor új közfoglalkoztatási jogviszonyt lehet létesíteni.

1. Közfoglalkoztatottak otthoni munkavégzése

A közfoglalkoztatási program támogatására irányuló hatósági szerződés mellékletét képező kérelemben szerepel a közfoglalkoztatási program keretében ellátni kívánt tevékenység helye. Ettől eltérő helyen a támogatás nyújtó kormányhivatal/járási hivatal engedélyével lehet munkát végezni.

A koronavírus világjárvány nemzetgazdaságot érintő hatásának enyhítése érdekében szükséges azonnali intézkedésekről szóló 47/2020. (III. 18.) Korm. rendelet 6. § (2) bekezdés c) pontja értelmében az Mt.-t a veszélyhelyzet megszűnését követő harminc napig azzal az eltéréssel kell alkalmazni, hogy a munkáltató a munkavállaló számára az otthoni munkavégzést és a távmunkavégzést egyoldalúan elrendelheti, azaz nem kell munkaszerződésben megállapodni.

**Az Mt. az otthoni munkavégzésnek két formáját nevesíti: a távmunka végzést és a bedolgozói jogviszonyt. A Kftv. 2. § (5) bekezdés *a)* pont *ap)* és *aq)* alpontja ugyanakkor mindkettő alkalmazását kizárja, ezért a kormányhivatal/járási hivatal nem járulhat hozzá a hatósági szerződés olyan módosításához, amelyben a feladat ellátásának helyszíne a közfoglalkoztatottak lakóhelye.**

1. A szociális hozzájárulási adó

A koronavírus világjárvány nemzetgazdaságot érintő hatásának enyhítése érdekében szükséges azonnali intézkedésekről szóló 47/2020. (III. 18.) Korm. rendelet közterhekkel kapcsolatos részletszabályairól és egyes új intézkedésekről szóló 61/2020. (III. 23.) Korm. rendelet 1. § (1) bekezdés *a)* pontja szerint **a szociális hozzájárulási adóról szóló 2018. évi LII. törvény alapján fennálló szociális hozzájárulási adófizetési kötelezettséget nem kell teljesítenie a (10) bekezdés szerinti kifizetőnek a munkaviszonyban foglalkoztatott természetes személy foglalkoztatása tekintetében.** A 47/2020. (III. 18.) Korm. rendelet alkalmazásában munkaviszonyban foglalkoztatott természetes személy foglalkoztatásának kell tekinteni a közfoglalkoztatási jogviszonyt is.

A 47/2020. (III. 18.) Korm. rendelet (10) bekezdése taxatív módon felsorolja, hogy mely TEÁOR és TESZOR számmal azonosított tevékenységet tényleges főtevékenységként végzőkre[[5]](#footnote-5) – ide nem értve a költségvetési szerv kifizetőket – terjed ki a szociális hozzájárulási adó fizetés alóli mentesülés. (Ezek jellemzően nem a közfoglalkoztatók által tényleges végzett főtevékenységek.)

1. Jelenléti ív vezetése

A papír alapú dokumentumok – így különösen a jelenléti ívek – több személy keze általi érintésének, és így a fertőzés-veszély csökkentésének érdekében a veszélyhelyzet ideje alatt elfogadható, ha a jelenléti ívet egy kijelölt személy vezeti. A munkaidő-nyilvántartás vezetéséért továbbra is a munkáltató felelős, tehát a munkáltató kötelessége, hogy a kijelölt személy a valóságnak megfelelően és naprakészen vezesse a jelenléti ívet.

1. Fizetés nélküli szabadságon lévő közfoglalkoztatott egészségügyi szolgáltatási járuléka

A veszélyhelyzet fennállásának időszakában a veszélyhelyzetből kifolyólag fizetés nélküli szabadságon lévő munkavállaló egészségügyi szolgáltatásra jogosult. Ebben az esetben 2020. május 1-jétől a munkáltató – a tárgyhót követő hónap 12. napjáig – egészségügyi szolgáltatási járulékot állapít meg, vall be és fizet meg a munkavállaló után.[[6]](#footnote-6) Ezen összeg megtérítése érdekében közfoglalkoztatási támogatás nem vehető igénybe.

1. Szociális szövetkezetek termékértékesítése

A veszélyhelyzet kihirdetéséről szóló 40/2020. (III. 11.) Korm. rendelet által elrendelt veszélyhelyzet ideje alatt a helyi termelői piacon a piac fekvése szerinti megyében vagy a piac 40 km-es körzetében vagy Budapesten fekvő helyi termelői piacon az ország területén bárhol működő szociális szövetkezet is értékesítheti termékeit.[[7]](#footnote-7)

1. Munkaerőpiaci intézkedések eltérő alkalmazása

A veszélyhelyzettel összefüggésben a közfoglalkoztatási szabályok eltérő alkalmazásáról szóló 1240/2020. (V. 15.) Korm. határozat szerint az egyes munkaerőpiaci intézkedésekről szóló 1139/2017. (III. 20.) Korm. határozat 1. pont c) és d) alpontját nem kell alkalmazni.[[8]](#footnote-8)

1. A Kftv. 2. § (4f) bekezdése szerint a közfoglalkoztatottat, ha a közfoglalkoztató foglalkoztatási kötelezettségének a beosztás szerinti munkaidőben nem tesz eleget (állásidő), a közfoglalkoztatási bér és a közfoglalkoztatási garantált bér megállapításáról szóló kormányrendeletben meghatározott összegű közfoglalkoztatási bér illeti meg. A közfoglalkoztatási bér és a közfoglalkoztatási garantált bér megállapításáról szóló 170/2011. (VIII. 24.) Korm. rendelet 2/B. §(1) bekezdése szerint a teljes munkaidőben foglalkoztatott közfoglalkoztatottat arra az időre, ha a közfoglalkoztató a foglalkoztatási kötelezettségének a beosztás szerinti munkaidőben nem tesz eleget (állásidő), naponta 1160 forint illeti meg. [↑](#footnote-ref-1)
2. A veszélyhelyzet során a gyermekek napközbeni felügyeletével kapcsolatos intézkedésekről szóló 152/2020. (IV. 27.) Korm. rendelet 1.§ (1)-(3) bekezdés [↑](#footnote-ref-2)
3. Az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet során a felnőttképzésben folyó oktatás és szakmai vizsgáztatás biztosításának eltérő szabályairól szóló 70/2020. (III. 26.) Korm. rendelet [↑](#footnote-ref-3)
4. A Gazdaságvédelmi Akcióterv keretében az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet során a felnőttképzésben folyó oktatás és szakmai vizsgáztatás biztosításának eltérő szabályairól szóló 70/2020. (III. 26.) Korm. rendelet módosításáról szóló 195/2020. (V. 11.) Korm. rendelet 2.§ (1) bekezdés és 2. § (2) bekezdés (1b) pontja [↑](#footnote-ref-4)
5. Taxis személyszállítás (TEÁOR és TESZOR 49.32), szálláshely-szolgáltatás (TEÁOR és TESZOR 55), vendéglátás (TEÁOR és TESZOR 56), alkotó-, művészeti, szórakoztató tevékenység (TEÁOR és TESZOR 90), sport-, szórakoztató, szabadidős tevékenység (TEÁOR és TESZOR 93), szerencsejáték, fogadás (TEÁOR és TESZOR 92), film, video, televízióműsor gyártása, hangfelvétel-kiadás (TEÁOR és TESZOR 59), konferencia, kereskedelmi bemutató szervezése (TEÁOR és TESZOR 82.30), napilapkiadás (TEÁOR és TESZOR 58.13), folyóirat, időszaki kiadvány kiadása (TEÁOR és TESZOR 58.14) és műsorösszeállítás, műsorszolgáltatás (TEÁOR és TESZOR 60), utazásközvetítés, utazásszervezés, egyéb foglalás (TEÁOR és TESZOR 79), fizikai közérzetet javító szolgáltatás (TEÁOR és TESZOR 96.04), belvízi személyszállítás (TEÁOR és TESZOR 50.30), növényi szaporítóanyag termesztése (TEÁOR és TESZOR 01.30), egyéb, nem évelő növény termesztése (TEÁOR és TESZOR 01.19), egyéb évelő növény termesztése (TEÁOR és TESZOR 01.29), dísznövény nagykereskedelme (TEÁOR és TESZOR 46.22), dísznövény, vetőmag, műtrágya, hobbiállat-eledel kiskereskedelme (TEÁOR és TESZOR 47.76), vadgazdálkodás, vadgazdálkodási szolgáltatás (TEÁOR és TESZOR 01.70), desztillált szeszes ital gyártása (TEÁOR és TESZOR 11.01), szőlőbor termelése (TEÁOR és TESZOR 11.02), sörgyártás (TEÁOR és TESZOR 11.05) és szőlőtermesztés (TEÁOR és TESZOR 01.21). [↑](#footnote-ref-5)
6. A Gazdaságvédelmi Akcióterv keretében a koronavírus-járvány gazdasági hatásainak mérséklése érdekében

   szükséges adózási könnyítésekről szóló 140/2020. (IV. 21.) Korm. rendelet 20.§ [↑](#footnote-ref-6)
7. A veszélyhelyzettel összefüggésben a kereskedelemről szóló 2005. évi CLXIV. törvény egyes rendelkezéseinek eltérő alkalmazásáról szóló 172/2020. (IV. 30.) Korm. rendelet 1.§ [↑](#footnote-ref-7)
8. A Kormány ezen célok elérése érdekében felhívja a nemzetgazdasági minisztert és a belügyminisztert, hogy vizsgálja meg és teremtse meg feltételeit annak, hogy

   c) azon személyek, akik várhatóan képesek önállóan elhelyezkedni, ne kerülhessenek bevonásra a közfoglalkoztatási programba, csak abban az esetben, ha

   ca) a járási (fővárosi kerületi) hivatal közvetítési kísérlete három alkalommal - a munkáltató oldalán felmerülő okból - sikertelen volt vagy

   cb) 3 hónapig nem tudott a járási (fővárosi kerületi) hivatal az álláskereső számára megfelelő állást felajánlani,

   d) a szakképzettséggel rendelkezők csak abban az esetben kerüljenek bevonásra a közfoglalkoztatási programokba, ha

   da) a járási (fővárosi kerületi) hivatal közvetítési kísérlete három alkalommal sikertelen volt a munkáltató oldalán felmerülő okból vagy

   db) 3 hónapig nem tudott a járási (fővárosi kerületi) hivatal az álláskereső számára megfelelő állást felajánlani,

   [↑](#footnote-ref-8)